
Text rozhodnutia
Súd: Krajský súd Bratislava Spisová značka: 4S/208/2011 Identifikačné číslo súdneho spisu: 1011201728 Dátum vydania rozhodnutia: 21. 06. 2013 Meno a priezvisko sudcu, VSÚ: JUDr. Soňa Langová ECLI: ECLI:SK:KSBA:2013:1011201728.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Soni Langovej a členiek senátu JUDr. Judity Kokolevskej a JUDr. Miloty Tóthovej v právnej veci žalobcu: Z.. J. X., Z.., Na G. XXXX/XX, J., zast. advokátom, JUDr. Ivanom Jánošíkom, AK Klincová ul. č. 35, Bratislava, P.O.BOX 2, 810 05 Bratislava, proti žalovanému: Generálny riaditeľ Zboru väzenskej a justičnej stráže, Generálne riaditeľstvo Zboru väzenskej a justičnej stráže, Šagátova č. 1, 813 04 Bratislava, o preskúmanie zákonnosti rozhodnutia žalovaného č.p.: GR ZVJS-3-13-4/14-2011 zo dňa 10.10.2011, takto r o z h o d o l : Krajský súd v Bratislave napadnuté rozhodnutie žalovaného č.p: GR ZVJS-3-13-4/14-2011 zo dňa 10.10.2011 z r u š u j e podľa § 250j ods. 2 písm. a) Občianskeho súdneho poriadku a vec v r a c i a žalovanému na ďalšie konanie. Žalovaný je povinný zaplatiť žalobcovi trovy konania spočívajúce v náhrade za právne zastúpenie v sume 479,75 € do troch dní od právoplatnosti tohto rozsudku na účet právneho zástupcu žalobcu č.: XXXXXXXXXX/XXXX vedený v J. I., W..S.., I.. o d ô v o d n e n i e : Žalobou doručenou súdu v zákonom určenej lehote sa žalobca domáhal zrušenia rozhodnutia žalovaného č.p.: GR ZVJS-3-13-4/14-2011 zo dňa 10.10.2011, ktorým žalovaný zamietol odvolanie žalobcu proti rozhodnutiu riaditeľa Ústavu na výkon trestu odňatia slobody Hrnčiarovce nad Parnou č. ÚVTOS- 6 - 23/14 - 2011 z 1. augusta 2011, ktorým bolo rozhodnuté o tom, že žalobcovi nevzniká nárok na doplatenie finančného rozdielu na základe vydania právoplatného oslobodzujúceho rozsudku Krajského súdu v Trnave č. 6 To/70/2010 z 22. februára 2011. Žalobca v žalobe uviedol, že výzvou zo dňa 31. 5. 2011 sa domáhal doplatenia všetkých finančných rozdielov, ktoré mu vznikli z dôvodu, že bol pozbavený výkonu štátnej služby s poukázaním na ustanovenie § 46 zákona č. 73/1998 Z.z. v znení neskorších predpisov o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže SR a Železničnej polície (ďalej len zákon). Žalobca bol dočasne pozbavený výkonu štátnej služby personálnym rozkazom č. 202 z 2. augusta 2004, ktorý bol potvrdený rozhodnutím z 27. septembra 2004 z dôvodu, že mal spáchať trestný čin. Voči žalobcovi bolo vznesené obvinenie avšak následne bol spod obžaloby oslobodený rozsudkom Krajského súdu v Trnave zo dňa 22. 2. 2011. Podľa názoru žalobcu, mu vznikol nárok na doplatenie všetkých finančných rozdielov, ktoré mu vznikli z dôvodu, že bol pozbavený výkonu štátnej služby bez právneho základu. Žalobca si uplatnil nárok podľa § 46 ods. 4 zákona. Napriek zákonnej úprave bolo vydané prvostupňové rozhodnutie, v zmysle ktorého mu nevznikol nárok na doplatenie finančného rozdielu. Podľa odôvodnenia predmetného rozhodnutia, služobnému úradu nevznikla povinnosť doplatiť rozdiel k služobnému platu bývalému príslušníkovi, ktorého dočasné pozbavenie výkonu štátnej služby skončilo pri skončení služobného pomeru a nebol mu v čase skončenia pozbavenia výkonu služby doplatený rozdiel, o ktorý bol jeho mesačný služobný plat skrátený. Podľa žalobcu bola vec vadne právne a skutkovo posúdená, a preto voči prvostupňovému rozhodnutiu podal odvolanie. Žalobca v ňom poukazoval na okolnosť, že existujúca právna úprava nevymedzuje prípadnú existenciu možnosti nedoplatenia mzdových nárokov, t. j. rozdielu, o ktorý bol mesačný služobný plat skrátený v prípade dobrovoľného ukončenia služobného pomeru a vydania právoplatného oslobodzujúceho rozsudku, ktorým došlo k jednoznačnému preukázaniu stavu, že navrhovateľ žiadny trestný čin nespáchal, a teda, že reálne neexistoval ani neexistuje dôvod na dočasné pozbavenie výkonu štátnej služby. Podľa žalovaného má ustanovenie § 46 ods. 1 zákona preventívne pôsobiť voči možnému ohrozeniu dôležitého záujmu štátnej služby alebo priebehu objasňovania konania, z ktorého je príslušník dôvodne podozrivý. Je zrejmé, že pre pozbavenie výkonu štátnej služby, ako dočasné opatrenie, musia byť kumulatívne splnené dve podmienky - ponechanie vo výkone štátnej služby by ohrozovalo dôležitý záujem štátnej služby a príslušník je dôvodne podozrivý, že spáchal trestný čin. Z uvedeného vyplýva, že dočasné pozbavenie výkonu štátnej služby sa môže skončiť aj pred ukončením trestného stíhania. V prípade žalobcu, inštitút dočasného pozbavenia výkonu štátnej služby stratil opodstatnenie dobrovoľným ukončením služobného pomeru. Trestné stíhanie vo veci v čase jeho uvoľnenia zo služobného pomeru nebolo právoplatne ukončené. Podľa § 46 ods. 4 zákona sa policajtovi nedoplatil rozdiel o ktorý bol jeho mesačný služobný plat skrátený, ak trestné stíhanie nebolo v čase skončenia dočasného pozbavenia štátnej služby právoplatne ukončené. Zo znenia zákona nie je jednoznačne zrejmé, či sa bývalému príslušníkovi, ktorého dočasné pozbavenie výkonu štátnej služby skončilo, pri skončení služobného pomeru a nebol mu v čase skončenia pozbavenia výkonu služby doplatený rozdiel o ktorý bol jeho mesačný služobný plat skrátený, doplatiť tento rozdiel pri skončení trestného stíhania. Podľa článku 2 ods. 2 Ústavy Slovenskej republiky, štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon. Povinnosťou žalovaného bolo skúmanie, či prvostupňový orgán vydal rozhodnutie v súlade so zákonom, či si zaobstaral potrebné podklady a bol zistený objektívny skutkový stav. Žalovaný po preskúmaní administratívneho spisu dospel k záveru, že odvolanie žalobcu nie je dôvodné. Žalobca v žalobe poukázal na znenie § 46 ods. 4 zákona a uviedol, že ani jedna skutočnosť v ňom uvedená, v danom prípade nenastala. Žalobca nebol právoplatne odsúdený a trestné stíhanie bolo právoplatne skončené. Zároveň žalobca nebol pre konanie, pre ktoré bolo dočasne pozbavený výkonu štátnej služby, prepustený zo služobného pomeru. Existujúca právna úprava nevymedzuje iné prípady, pre ktoré je možné policajtovi odmietnuť uspokojenie nároku na doplatenie rozdielu, o ktorý bol jeho mesačný služobný plat skrátený. Žalovaný teda konal nesprávne, ak potvrdil rozhodnutie prvostupňového orgánu. Je nepodstatné, či došlo alebo nedošlo k dobrovoľnému ukončeniu služobného pomeru ale podstatným je to, že bolo jednoznačne preukázané, že žalobca žiadny trestný čin nespáchal a neexistoval dôvod na dočasné pozbavenie výkonu štátnej služby. Neexistuje dôvod, pre ktorý by žalobca mal na základe vadného postupu a krivého obvinenia znášať sankcie. Podľa názoru žalobcu, žalovaný konal v rozpore s princípmi správneho konania. Nerozhodol v súlade s právnou úpravou, zasahoval do konania vedeného prvostupňovým orgánom a vyjadril právny záver, ktorý bol potvrdený v odvolacom konaní. Na základe uvedených dôvodov žalobca žiadal súd, aby napadnuté rozhodnutie žalovaného zrušil a priznal žalobcovi náhradu trov konania. Žalovaný vo svojom vyjadrení k žalobe uviedol, že sa v konaní a pri rozhodovaní pridržiaval príslušných ustanovení zákona, ktoré uviedol v odôvodnení napadnutého rozhodnutia. Poukázal na ustanovenie § 46 ods. 4 zákona v účinnom znení a uviedol, že doplatenie rozdielu o ktorý bol jeho mesačný služobný plat skrátený je možné len v prípade, ak pri skončení dočasného pozbavenia výkonu štátnej služby bolo trestné stíhanie o trestnom čine právoplatne skončené. V prípade žalobcu odpadol dôvod na dočasné pozbavenie výkonu štátnej služby momentom uvoľnenia zo služobného pomeru dňa 30. 6. 2008 avšak trestné stíhanie nebolo v tomto čase právoplatne skončené. Z uvedeného dôvodu nevznikol žalobcovi nárok na doplatenie rozdielu, o ktorý bol jeho mesačný služobný plat krátený. Žalovaný poukázal na skutočnosť, že pri dočasnom pozbavení výkonu štátnej služby musia byť podľa § 46 ods. 1 zákona kumulatívne splnené dve podmienky, a to, že ponechanie vo výkone štátnej služby by ohrozovalo dôležitý záujem štátnej služby a príslušník zboru je dôvodne podozrivý, že spáchal trestný čin. Vzhľadom na okolnosť, že príslušný vyšetrovateľ dospel k odôvodnenému záveru, že žalobca spáchal trestný skutok, začal žalobcu stíhať uznesením zo dňa 26. 11. 2003. Nadriadený predmetné uznesenie obdržal 2. 8. 2004 a k tomuto dátumu bol žalobca pozbavený výkonu štátnej služby. Inštitút dočasného pozbavenia výkonu štátnej služby stratilo u žalobcu opodstatnenie dobrovoľným skončením služobného pomeru k 30. 6. 2008, podľa ust. § 191 ods. 1 zákona, na základe personálneho rozkazu číslo 153 zo dňa 18. 6. 2008. Trestné stíhanie žalobcu v čase jeho uvoľnenia zo služobného pomeru nebolo právoplatne skončené. Dôvody na dočasné pozbavenie výkonu štátnej služby v čase, keď bol žalobca v služobnom pomere teda trvali. K námietke žalobcu ohľadom skutočnosti, že žalovaný rozhodol tak, že žalobca nemôže určiť znenie výroku, žalovaný uviedol, že výrok obsahuje náležitosti v zmysle § 241 ods. 2 zákona. Žalovaný považuje výrok napadnutého rozhodnutia za zrozumiteľný, určitý, nezameniteľný a nespochybniteľný. Vo vzťahu k námietkam žalobcu ohľadom nedodržania základných zásad konania žalovaný uviedol, že konanie začalo doručením žiadosti žalobcu podľa § 235 ods. 1 a 2 zákona, pričom žalobcovi neboli upreté jeho oprávnenia podľa § 237 zákona. Žalobcovi nič nebránilo, aby v konaní navrhoval dôkazy v súlade s § 238 ods. 3 zákona. Žalovaný konal v súlade s ustanovením § 233 ods. 1 a 2 zákona a vyhodnotil dôkazy podľa vlastnej úvahy a to každý dôkaz jednotlivo a všetky dôkazy v ich vzájomnej súvislosti. K námietke ohľadom zasahovania do konania na 1. stupni žalovaný uviedol, že žalovaný je metodickým orgánom Zboru väzenskej a justičnej stráže, ktorý je oprávnený metodicky usmerňovať jednotlivé ústavy aj prostredníctvom právnych stanovísk a usmernení a odvolacím orgánom bol v tomto konaní generálny riaditeľ Zboru väzenskej a justičnej stráže. Žalovaný odmietol špekuláciu žalobcu o prejudikovaní rozhodnutia generálneho riaditeľa Zboru väzenskej a justičnej stráže o odvolaní žalobcu. V závere svojho vyjadrenia žalovaný skonštatoval, že dôvody dočasného pozbavenia výkonu štátnej služby žalobcu trvali až do skončenia jeho služobného pomeru, boli riadne odôvodnené a potvrdené odvolacím orgánom. Žalovaný postupoval v súlade s článkom 2 ods. 2 Ústavy Slovenskej republiky a v súlade so zákonom. Na základe uvedených dôvodov žiadal žalovaný súd, aby žalobu v plnom rozsahu zamietol. Krajský súd v Bratislave, ako súd vecne a miestne príslušný (§ 246 ods. 1 O.s.p.), preskúmal napadnuté rozhodnutie na nariadenom pojednávaní, pričom dospel k záveru, že žaloba je dôvodná. Podľa ust. § 244 ods. 1 O.s.p. v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Pri preskúmavaní zákonnosti rozhodnutia súd skúma, či žalobou napadnuté rozhodnutie je v súlade s právnym poriadkom Slovenskej republiky, teda najmä s hmotnými a procesnými administratívnymi predpismi. V intenciách citovaného ustanovenia § 244 ods. 1 O.s.p. súd preskúmava aj zákonnosť postupu správneho orgánu, ktorým sa rozumie aktívna činnosť správneho orgánu podľa procesných a hmotnoprávnych noriem, ktorou realizuje právomoc stanovenú zákonmi. Z obsahu pripojeného administratívneho spisu žalovaného, súčasťou ktorého bol aj spisový materiál prvostupňového správneho orgánu súd zistil, že podaním doručeným prvostupňovému orgánu dňa 31. 5. 2011, žalobca žiadal, aby mu podľa § 46 ods. 4 zákona, boli doplatené všetky finančné rozdiely, ktoré mu vznikli na základe právoplatného oslobodzujúceho rozsudku, ktorý prevzal 25. 5. 2011. V spise sa nachádza Personálny rozkaz č. 202 zo dňa 2. 8. 2004, ktorým bol žalobca podľa § 46 ods. 1 písm. b) a ods. 2 zákona, dňom 2. augusta 2004 dočasne pozbavený výkonu štátnej služby, a ktorým sa mu počnúc týmto dátumom poskytne služobný plat vo výške minimálnej mzdy zvýšený o 40 % priznaného služobného platu podľa § 46 ods. 3 zákona. V odôvodnení predmetného rozhodnutia je uvedené, že žalobca sa stal dôvodne podozrivým zo spáchania trestného činu a uznesením zo dňa 26.11.2003 bolo voči nemu vznesené obvinenie. Predmetný personálny rozkaz bol potvrdený odvolacím orgánom, voči ktorému nepodal žalobca žalobu a stal sa právoplatným. Dňa 18. 6. 2008 bol žalobca Personálnym rozkazom č. 153 uvoľnený podľa § 191 ods. 1 zákona zo služobného pomeru v štátnej službe príslušníka Zboru väzenskej a justičnej stráže dňom 30. 6. 2008, na základe žiadosti žalobcu po dohode s nadriadeným. V spise sa nachádza rozhodnutie Krajského súdu v Trnave č. 6 To/70 /2010 zo dňa 22. 2. 2011, na základe ktorého bol žalobca oslobodený spod obžaloby. Pred vydaním rozhodnutia si prvostupňový správny orgán zabezpečil stanovisko Generálneho riaditeľstva zboru väzenskej a justičnej stráže, ktoré vybavil jeho riaditeľ, D.. O.. O. M.. Následne prvostupňový orgán vydal rozhodnutie zo dňa 1. 8. 2011, ktorým žalobcovi nepriznal nárok na doplatenie finančného rozdielu na základe právoplatného oslobodzujúceho rozsudku zo dňa 22. 2. 2011. Žalobca podal voči prvostupňovému rozhodnutiu odvolanie v ktorom uviedol námietky v zhode s obsahom žaloby. Napadnuté druhostupňové rozhodnutie, vydané Z.. A.. X. A., generálnym riaditeľom Zboru väzenskej a justičnej stráže, ktorým žalovaný zamietol odvolanie a potvrdil prvostupňové rozhodnutie, obsahuje odôvodnenie v zhode so stanoviskom žalovaného uvedenom vo vyjadrení k žalobe popísanom vyššie. Podľa ust. § 46 ods. 1 až 4 a 6 zákona, policajt sa musí dočasne pozbaviť výkonu štátnej služby, ak by jeho ďalšie ponechanie vo výkone štátnej služby ohrozovalo dôležitý záujem štátnej služby alebo priebeh objasňovania jeho konania a je dôvodne podozrivý, že a) porušil služobnú povinnosť zvlášť hrubým spôsobom, alebo b) spáchal trestný čin. Výkonu štátnej služby možno policajta dočasne pozbaviť len na dobu nevyhnutne potrebnú na objasnenie jeho konania, najdlhšie však na šesť mesiacov; túto dobu môže výnimočne predĺžiť minister, najviac však o ďalšie tri mesiace. V prípade, že je proti policajtovi vedené trestné stíhanie, možno ho dočasne pozbaviť výkonu služby až do právoplatného skončenia trestného stíhania. Dočasné pozbavenie výkonu štátnej služby sa prerušuje na čas výkonu väzby policajta. Policajtovi, ktorý bol dočasne pozbavený výkonu štátnej služby, sa poskytne služobný plat vo výške minimálnej mzdy ustanovenej osobitným predpisom. Tento služobný plat sa zvyšuje o 10% priznaného služobného platu na každú vyživovanú osobu, najviac však do výšky 70% priznaného služobného platu. Ak sa dočasné pozbavenie výkonu štátnej služby skončí, doplatí sa policajtovi rozdiel, o ktorý bol jeho mesačný služobný plat skrátený; to neplatí, ak bolo konanie, pre ktoré bol policajt dočasne pozbavený výkonu štátnej služby, trestným činom, za ktorý bol právoplatne odsúdený, alebo ak bol pre konanie, pre ktoré bol dočasne pozbavený výkonu štátnej služby, prepustený zo služobného pomeru. Ak sa pominú dôvody, pre ktoré bol policajt dočasne pozbavený výkonu štátnej služby, dočasné pozbavenie výkonu štátnej služby sa skončí. Z dikcie uvedeného ustanovenia zákona vyplýva, že policajtovi sa doplatí rozdiel o ktorý bol jeho mesačný služobný plat skrátený v dôsledku dočasného pozbavenia výkonu štátnej služby, ak pominú dôvody dočasného pozbavenia výkonu štátnej služby. To neplatí len v prípadoch, ak policajt skutočne spáchal trestný čin pre ktorý bolo predmetné rozhodnutie vydané alebo policajt bol pre konanie, pre ktoré bol dočasne pozbavený výkonu štátnej služby, prepustený zo služobného pomeru. Podľa ust. § 192 ods. 1 zákona, policajt sa prepustí zo služobného pomeru, ak a) pre neho v dôsledku zníženia početných stavov Policajného zboru schválených vládou nie je iné služobné zaradenie, b) podľa rozhodnutia lekárskej komisie stratil dlhodobo zo zdravotných dôvodov spôsobilosť vykonávať akúkoľvek funkciu v Policajnom zbore alebo spôsobilosť vykonávať doterajšiu funkciu a nemožno ho previesť ani preložiť na inú funkciu v štátnej službe, ktorej výkon by nebol na ujmu jeho zdravia, c) podľa posudku služobného klinického psychológa nie je duševne spôsobilý na výkon štátnej služby, d) bol pri služobnom hodnotení hodnotený ako nespôsobilý vykonávať akúkoľvek funkciu v štátnej službe, e) porušil služobnú prísahu alebo služobnú povinnosť zvlášť hrubým spôsobom a jeho ponechanie v služobnom pomere by bolo na ujmu dôležitých záujmov štátnej služby, f) bol právoplatne odsúdený pre úmyselný trestný čin alebo pre trestný čin na nepodmienečný trest odňatia slobody, g) stratil štátne občianstvo Slovenskej republiky alebo nemá trvalý pobyt na území Slovenskej republiky, h) zrušené od 1.5.2004. Podľa ust. § 191 ods. 1 zákona, policajt musí byť uvoľnený zo služobného pomeru, ak o to požiada. Žiadosť o uvoľnenie zo služobného pomeru musí byť písomná a doručená nadriadenému, inak je neplatná. V danom prípade súd z predložených dôkazných prostriedkov zistil, že žalobca nespáchal trestný čin z ktorého bol obvinený, (resp. bol spod obžaloby oslobodený) a nebol prepustený zo služobného pomeru v dôsledku právoplatného odsúdenia pre úmyselný trestný čin. Z uvedeného teda logickým výkladom vyplýva, že nenastali okolnosti, pre ktoré zákon vylučuje, aby bola policajtovi doplatená krátená časť služobného príjmu. Dôvod dočasného pozbavenia výkonu štátnej služby žalobcu pominul v dôsledku iných okolností, na základe žiadosti žalobcu o uvoľnenie zo služobného pomeru. Zákon neupravuje postup ohľadom doplatenia krátenej časti mesačného príjmu policajta v dôsledku dočasného pozbavenia výkonu štátnej služby, ak pred pominutím dôvodu na dočasné pozbavenie výkonu štátnej služby nastanú iné okolnosti zániku jeho účinku, napr. prepustenie zo služobného pomeru. Podľa názoru súdu, krátenie služobného platu počas dočasného pozbavenia výkonu štátnej služby je dočasným opatrením, slúžiacim na zabezpečenie existencie policajta do doby, kým sa definitívne neobjasní, či vôbec bol dôvod na dočasné pozbavenie výkonu štátnej služby. Rozdiel v služobnom príjme sa doplatí, ak bolo bez pochybností zistené, že dôvod pre ktorý bol policajt dočasne pozbavený výkonu funkcie neexistoval. Existencia tohto dôvodu je závislá od výsledku trestného konania, čo značí, že v prípade zrušenia trestného stíhania, príp. rozhodnutia o nevine policajta odpadol dôvod na krátenie jeho príjmu. Podľa názoru súdu, na tejto skutočnosti nič nemení fakt, že policajt medzičasom prestane byť v služobnom pomere a doplatenie rozdielu služobného platu mu patrí za obdobie od účinnosti dočasného pozbavenia výkonu štátnej služby, do uvoľnenia zo služobného pomeru. Bolo by podľa súdu nespravodlivé, aby bol policajt ukrátený v dôsledku neopodstatnenosti trestného stíhania, príp. neprimeranej dĺžky súdneho konania majúcej za následok aj dlhú dobu existenčnej neistoty, ktorá bola zrejme dôvodom pre žiadosť žalobcu o uvoľnenie zo služobného pomeru. Postup žalovaného bol preto podľa názoru súdu v rozpore s účelom príslušnej zákonnej úpravy a žalovaný aj prvostupňový orgán postupovali nad rámec zákona a čl. 2 ods. 2 Ústavy Slovenskej republiky, podľa ktorého štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon. Na základe uvedených dôvodov súd dospel k záveru, že napadnuté rozhodnutie žalovaného ako i jemu predchádzajúce prvostupňové rozhodnutie je potrebné zrušiť podľa ust. § 250j ods. 2 písm. a) O.s.p. a vec vrátiť žalovanému na ďalšie konanie. O trovách konania rozhodol s prihliadnutím na ust. § 250k ods. 1 O.s.p. tak, že úspešnému žalobcovi priznal náhradu trov konania spočívajúcich v nákladoch právneho zastúpenia podľa vyhlášky č. 655/2004 Z. z. o odmenách a náhradách advokátov za poskytovanie právnych služieb (ďalej len vyhláška), za 3 úkony právnej pomoci (prevzatie veci vrátane prvej porady s klientom, písomné podanie na súd - žaloba, účasť na pojednávaní), podľa § 14 ods. 1, písm. a), b) c) vykonané v roku 2011 a 2013 v sume 2 x 123,50 €, 1 x 130,16 € podľa § 11 ods. 4, prvá veta vyhlášky, paušálnej náhrady prislúchajúcej k úkonom 2 x 7,41 €, 1 x 7,81 € podľa § 16 ods. 3 vyhlášky, DPH vo výške 20 % z odmien a náhrad, spolu v sume 479,75 €. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z.z. v znení zákona č. 33/2011 Z.z.) Poučenie: Proti tomuto rozsudku možno podať odvolanie do 15 dní odo dňa doručenia rozsudku, na Krajskom súde v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1011201728.1 (dáta aktuálne k 12. 11. 2026). Záväzné je znenie zverejnené súdom.




